৭৪-এ অলআউট দক্ষিণ আফ্রিকা! টি-২০ সিরিজে দাপুটে জয় ভারতের

ওয়েব ডেস্ক: টেস্ট সিরিজ হারলেও ওডিআই এবং টি-২০ ফরম্যাটের গৌরব যে মোটেই ফিকে হয়নি, তা আবারও প্রমাণ করল টিম ইন্ডিয়া। কটকে টি-২০ সিরিজের প্রথম ম্যাচে (India Vs South Africa) দক্ষিণ আফ্রিকাকে ১০১ রানের বিরাট ব্যবধানে হারাল ভারত। ব্যাট হাতে হার্দিকের (Hardik Pandya) ঝড় তোলার পর বাকি কাজটা সহজেই সেরে নিলেন অর্শদীপ, বুমরা, বরুণ, অক্ষররা। মাত্র ৭৪ রানে প্রোটিয়া দলকে অলআউট করে ফের একবার বাইশ গজে দাপট দেখাল ভারতীয় দল।

এদিনের ম্যাচে টস জিতে প্রথমে ফিল্ডিং করার সিদ্ধান্ত নেন প্রোটিয়া অধিনায়ক এইডেন মার্করাম। প্রথমে ব্যাট করতে নেমে শুরুতেই ভারতকে ধাক্কা দেন লুঙ্গি এনগিডি। চোট সারিয়ে কামব্যাক করা শুভমন গিলকে মাত্র ৪ রানে সাজঘরে ফেরান তিনি। শুধু তাই নয়, নিজের পরের ওভারেই ভারতীয় অধিনায়ক সূর্যকুমার যাদবকেও মাত্র ১২ রানে আউট করেন তিনি। অভিষেক শর্মা শুরুতে কয়েকটি শট ভালো খেললেও মাত্র ১৭ রানে সিপাম্লার শিকার হন তিনি। তারপর আরেক ‘কামব্যাক ম্যান’ হার্দিক পান্ডিয়ার সঙ্গে স্কোরবোর্ডের হাল ধরেন তিলক বর্মা। কিন্তু তিনিও মাত্র ২৬ রানে এনগিডির শিকার হন। পরে অক্ষর প্যাটেলও ২৩ রান করে আউট হন। কিন্তু ক্রিজে টিকে থাকেন হার্দিক। শিবম দুবেও এদিন মাত্র ১১ রান করেন। তবে শেষে জিতেশ শর্মা রান করে ভারতকে সম্মানজনক স্কোরে পৌঁছতে সাহায্য করেন পান্ডিয়ার সঙ্গে। হার্দিক অপরাজিত ৫৯ রান করেন।

আরও পড়ুন: কটকে হার্দিক ঝড়! দক্ষিণ আফ্রিকাকে ১৭৬ রানের টার্গেট দিল ভারত

লিগ ক্রিকেট ছাড়া টি-২০ ফরম্যাটে ১৭৬ রান খুব একটা খারাপ টার্গেট নয়। তাই সাবধানে শুরু করতে চেয়েছিলেন ডি কক, মার্করামরা। কিন্তু অর্শদীপের ধারালো বোলিংয়ের সামনে মাথা নত করে শুন্য রানে সাজঘরে ফেরেন ডি কক। পরে স্টাবস, ব্রেভিসরা চেষ্টা করলেও কেউই সেভাবে ক্রিজে দাঁড়িয়ে রান করতে পারেননি। বলা বাহুল্য, প্রোটিয়া ব্যাটারদের মধ্যে ২২ রানের বেশি কেউই করতে পারেননি। ভারতের হয়ে একজোড়া করে উইকেট নেন অর্শদীপ, বুমরা, বরুণ, অক্ষররা। একটি করে উইকেট পান হার্দিক এবং শিবম।

পাঁচ ম্যাচের টি-২০ সিরিজ, তাতে আপাতত ১-১ ব্যবধানে এগিয়ে গেল ভারত। এখনও বাকি চারটি ম্যাচ। ভারতের লক্ষ্য হবে সবকটি ম্যাচ জিতে টেস্ট সিরিজের চুনকামের বদলা নেওয়া। এদিকে দক্ষিণ আফ্রিকার লক্ষ্য পরের ম্যাচ জিতে সিরিজে সমতা ফেরানো।